Sacrosancto ac venerabili loco Cluniensi monasterio in honore Dei ac beatorum apostolorum Petri et Pauli dedicato, ego igitur Gonterius et uxor mea Eldeardis donamus vineam unam et campum in Matisconensi pago situm, in fine Donziacense, in ipsa villa, pratum Irart vocatur; terminatur de latere uno et fronte una terra Volfrandi cum heredibus, de alio latere via vicinali, ex alia fronte terra sancti Niceti. Et in alio loco similiter donamus alium campum qui vocatur In Albinel, quem Anselardus Teodono in filioladio donavit. Hos pro anima ejus Teodoni donamus campos et vineam, ut a presenti die et deinceps rectores sancti Petri quod illis placuerit faciant, nullo contradicente. Si quis vero forte, quod non credimus unquam evenire, nos ipsi (quod absit!), aut aliquis propinquorum meorum vel heredum, temptaverit hanc donationem calumpniare, libram I auri conponat. Actum Cluniaco villa. S. Gonterii et Eldeardis, qui pro anima Teodonii donationem istam fecerunt et firmare rogaverunt. S. Lanteorii. S. Gontardi. S. Otberti. S. Adeberti. S. Rainfredi. S. Gosmarii. S. Gaudanfredii. Ego Deodatus rogatus scripsi die veneris, mense junii, anno XVIII regnante Ludowico rege.